[{"text_idx": "#000004", "text": "\u201cEA Sports WRC\u201d ilmub novembris"}, {"text_idx": "#000006", "text": "Kui te peaksite mo\u0303nel kenal pa\u0308eval saama kutse kaugel saarel toimuvale piknikule, siis loomulikult te pakite oma kaks ka\u0308tt taskusse ja kihutate kohale, eks? Disney staar Miki Hiir ja tema semud Minni, Donald ja Kupi teevad Nintendo Switchi eksklusiivma\u0308ngus \u201eDisney Illusion Island\u201c ta\u0308pselt sedasama. Kohale jo\u0303udes selgub, et tegelikult oli kutse muidugi pettus ja neid kutsusid saarele hoopis selle asukad hokun\u2019id, kes tahavad, et Miki semubande aitaks neil u\u0308les leida pihta pandud maagilised raamatud."}, {"text_idx": "#000007", "text": "Lugu on seega imelihtne ja multikalik ning see toimib suurepa\u0308raselt. Oma olemuselt on tegu metroidvania z\u030canri kuuluva ma\u0308nguga, kus tuleb maailmas ringi seigeldes korjata erinevaid oskuseid, et siis juba ku\u0308lastatud kohtadesse tagasi minna ja seal uusi la\u0308bipa\u0308a\u0308se avada. Vo\u0303itlus kui selline puudub ja maailmas ringi uitavaid vastaseid ja ohte tuleb lihtsalt va\u0308ltida nendest u\u0308le hu\u0308ppamise, liuglemise vo\u0303i ronimise teel. Isegi bossivo\u0303itlused on lahendatud lihtsalt jookse-hu\u0308ppa mehaanikate abil, aga igau\u0308hel neist on mingi oma nipp, mida te peate ja\u0308lgima ja kindel omadus, millele bossivo\u0303itlus ja sellele eelnenud ma\u0308ngulo\u0303ik ro\u0303huvad. Miki, Minni, Kupi ja Donald on ku\u0308ll ta\u0308iesti erinevalt animeeritud tegelased, kuid nende omandatavad oskused teevad samu asju. Kui Donald hu\u0308ppab seina ku\u0308lge WC-pumba abil, siis Miki rammib sinna pliiatsi. Kui Minni kasutab o\u0303hus ho\u0303ljumiseks paberlennukit, siis Kupil on selleks hiigelsuur piprakaun. Seega tegelase saate valida vastavalt oma eelistusele, aga nad ma\u0308ngivad ko\u0303ik u\u0308htemoodi."}, {"text_idx": "#000008", "text": "Mida rohkem te ma\u0308ngite, seda rohkem oskuseid peategelased koguvad ja seda rohkem peidetud na\u0308nni te maailmast ka\u0308tte saada vo\u0303ite. Mulle ja minu lastele meeldis ko\u0303ige enam \u201emikipeitus\u201c. Disney\u2019l on nimelt kombeks oma filmidesse, piltidesse ja ma\u0308ngudesse peita ikoonilist Miki pea siluetti ja \u201eIllusion Island\u201c kubiseb neist, peate ainult silmad lahti hoidma ja Miki pea silueti ees tegelasi pildistama. See oli va\u0308ga meeldiv vaheldus muidu u\u0308sna lihtsasse ma\u0308ngu, sest mo\u0303ned salamikid on u\u0308sna nutikalt a\u0308ra peidetud, kui leidmise abivahendid va\u0308lja lu\u0308litatud on. Kahjuks pole kogutavatest esemetest mingit suuremat tolku, kui nendega kaasneva info lugemine vastavast menu\u0308u\u0308st. Ei mingeid uusi kostu\u0308u\u0308me ega muusikapalu. Ainsaks boonuseks on suurenev su\u0308damete arv. Nagu Facebooki laigid, noh."}, {"text_idx": "#000009", "text": "\u201eIllusion Islandi\u201c suurimaks plussiks on see, et ta suudab olla nagu Nintendo Switch ise \u2013 mitmeku\u0308lgselt kasutatav. Olgu, ilmselgelt on tegu metroidvania z\u030canri alles nuusutavatele ma\u0308ngijatele mo\u0303eldud teosega, kuid valikute hulk oli va\u0308ga meeldiv. Esiteks saab seda ma\u0308ngida kuni 4 inimest korraga. Teiseks on menu\u0308u\u0308st vo\u0303imalik sisse lu\u0308litada erinevaid abimehi. Laps ei saa vastaste va\u0308ltimisega hakkama? Pange talle lo\u0303pmatud elud. Kas ko\u0303rgemale platvormile pa\u0308a\u0308semisega on raskuseid? Laske sealt ko\u0308is alla ja teised saavad u\u0308les ronida. Lisaks on ma\u0308ngus ta\u0308iesti eraldi nupp ka kallistamisele, mis annab u\u0308he lisasu\u0308dame ning minu lapsed spa\u0308mmisid seda nuppu usinalt isegi siis, kui elupunktid ta\u0308iesti ta\u0308is olid."}, {"text_idx": "#000010", "text": "Ma\u0308ngu miinusteks on selle kaart ja kestus. Esiteks armastab kaart ennast jubedalt va\u0308lja suumida ja peab pidevalt silmi pingutama, et kirevast keskkonnast vastaseid ja tegelasi na\u0308ha, eriti kui te neljakesi ma\u0308ngite. Ka liikumine kaardil pole ha\u0308sti lahendatud. Na\u0308iteks tuleb ette hetki, kus te peate minema u\u0308hest kaardi otsast teise ja see tundub lihtsalt aja raiskamisena, sest kiiret ja metroidvaniatele omast teleportimisvo\u0303imalust ma\u0308ngus pole. Vo\u0303i noh, on, aga see avaneb alles ma\u0308ngu lo\u0303pus, kui te hakkate viimaseid kogutavaid esemeid u\u0308les noppima. Minu arvates oleks teleportimise vo\u0303inud avada juba varem, aga see oleks ilmselt ma\u0308ngu veelgi lu\u0308hemaks teinud, kui see juba on. Jah, \u201eIllusion Island\u201c on umbes u\u0308he o\u0303htu ma\u0308ng. Mina na\u0308gin lo\u0303putiitreid umbes 7 tunni ja\u0308rel, aga osa sellest ajast kulus ka \u201emikipeitusele\u201c, seega ilmselt saab seda ka kiiremini la\u0308bida. Uuesti ma seda ilmselt la\u0308bi teha ei viitsi ning peidetud esemete noppimine ja\u0308a\u0308b laste hooleks, kuni nad seda teha soovivad. See muudab aga ku\u0308sitavaks ma\u0308ngu esialgse hinna, 40 eurot. See on ta\u0308pselt perega kinos ka\u0308imise raha ja te saate selle eest umbes sama palju meelelahutust. Peate ise otsustama, kas see on seda va\u0308a\u0308rt vo\u0303i mitte."}, {"text_idx": "#000011", "text": "Meie pere jaoks oli u\u0308ks murekoht veel muidugi ma\u0308ng ise. Eestis ei ole Miki ja Disney nii levinud ja ko\u0303ikjal na\u0308ha kui mujal. Kui mu lapsed pisemad olid, vaatasid nad Disney Junior kanalilt \u201eMiki Hiire Klubi\u201c multikat ja see meeldis neile va\u0308ga, kuid praeguse ja ma\u0308ngus kasutatava kunstistiiliga puudub neil igasugune side, seega nad ma\u0308ngisid \u201eIllusion Islandit\u201c siis, kui ma neid ma\u0308ngima kutsusin, kuid omal ka\u0308es pole nad seda enam to\u0308o\u0308le pannud. Aga kui teie peres on Miki olulisemal kohal ja uuem joonistusstiil hingela\u0308hedasem, vo\u0303ib to\u0303mme kindlasti suurem olla."}, {"text_idx": "#000012", "text": "Lapsevanematele: Tegu on lihtsa ja lapseso\u0303braliku jookse-hu\u0308ppa stiilis ma\u0308nguga. Isegi vasakule kiskuvaid nalju ei olnud. Kui teie peres on mo\u0303ni Disney loomingu so\u0303ber, siis noppige antud teos soodukaga kindlasti a\u0308ra. U\u0308tleme... 20 eurot oleks ma selle eest valmis ka ise maksma u\u0308hepa\u0308evase meelelahutusena."}, {"text_idx": "#000015", "text": "Save my name, email, and website in this browser for the next time I comment."}, {"text_idx": "#000016", "text": "Notify me of new posts by email."}, {"text_idx": "#000019", "text": "Pikmin 4 \u2013 hobiaedniku ka\u0308siraamat"}, {"text_idx": "#000020", "text": "Jagged Alliance 3 ei ole lumehelbekeste ma\u0308ng"}, {"text_idx": "#000021", "text": "Synapse \u2013 ma liigutasin asju mo\u0303ttejo\u0303ul?!"}]